O-Kaapse landelike polisiestasies te min lede, voertuieArgieffoto van ‘n gedenkdiens vir polisielede wat dood is. (Foto: GCIS) Die meeste polisiestasies in landelike gebiede in die Oos-Kaap, wat veral moet help om plaasaanvalle te bekamp, is onderbeman of het ŉ tekort aan hulpbronne. Só het die provinsiale LUR vir veiligheid, Weziwe Tikana-Gxothiwe, in antwoord op ŉ vraag in die provinsiale wetgewer aangedui. Luidens Tikana-Gxothiwe het ŉ skamele 14 uit die 162 (8,6%) polisiestasies in landelike gebiede genoeg polisiebeamptes. Die res het almal ŉ tekort aan beamptes. Die grootste tekort is by Ncobo (58 polisielede), Butterworth (29 lede), Graaff-Reinet en Grahamstad (elk 28 lede), Eliot (26 lede), Lady Frere (25 lede), Mqanduli (24 lede) en Dutywa (22 lede). Altesaam 40 uit die 162 (25%) stasies het nie genoeg voertuie nie. Vyf van die stasies het nie water nie omdat die boorgat ingeval het of die waterpomp nie werk nie. Dit gaan klaarblyklik die swaarste by Queenstown en Humansdorp, wat onderskeidelik ŉ tekort aan 24 en 13 voertuie het. Volgens die LUR se antwoord sal bykomende voertuie wel tydens die huidige boekjaar verskaf word. Benewens ŉ tekort aan polisielede en voertuie is daar ook net een forensiese laboratorium in die hele provinsie om forensiese bewyse wat tydens ontleding van misdaadtonele ingewin word, te ontleed. Dié laboratorium is in Port Elizabeth geleë. Daar is ook net drie provinsiale inspekteurs wat misdaadtonele kan ontleed. Gesteelde skape in Mount Flecher. (Foto: SAPD) Luidens misdaadstatistieke wat in September bekendgestel is, het die Oos-Kaap verlede jaar die meeste plaasmoorde (12) van al die provinsies aangeteken. “Veediefstal het ook gedurende die tydperk van algehele afsondering die hoogte ingeskiet, met 5 636 vee ter waarde van R17,9 miljoen wat tussen Mei en Julie gesteel is,” sê Bobby Stevenson, die DA se woordvoerder vir veiligheid in die Oos-Kaap. Luidens die antwoord is boere en veiligheidsgroepe ook gemobiliseer om die polisie te help om ontvlugtingsroetes af te kamp en bystand te lewer tydens plaasaanvalle. In drie uit die vyf mees onlangse plaasaanvalle (vier in Julie en een in Junie) is verdagtes wel aangekeer. Nog vyf verdagtes wat vermoedelik van plan was om ŉ plaasaanval uit te voer, is boonop op ŉ plaas in die Kidds Beach-gebied voorgekeer. Die verdagtes, almal tussen 33 en 48 jaar oud, word aangekla van onregmatige betreding, die besit van gevaarlike wapens en die bedoeling om misdaad te pleeg. Die DA meen egter dit is nie genoeg nie en stel die volgende voor: Tikana-Gxothiwe meen steeds dat plaasmoorde nie as haatmisdade geklassifiseer behoort te word nie, maar ondersteun die versoek om plaasmoorde as prioriteitsmisdaad te laat klassifiseer. Stevenson het dié uitlating as teleurstellend bestempel. “Die veiligheid van ons boere, opkomend én kommersieel, is van sleutelbelang indien ons die lewensvatbaarheid van landelike gemeenskappe wil verseker en een van die belangrikste ekonomiese sektore in die provinsie wil beskerm.”